|  |
| --- |
| **1 Joh. 1:1-4**  **“Hoe jy Kersfees vier, hang af van wat jy vier.”**  *Andries Burger, GK Pinetown, 26 September 2021* |

*Sing:* *Lied 157:1,2; Ps. 66:1,2(T); Lied 553:1; Lied 358:1,2,3; Lied 349:1,2*

Hoe vier jy Kersfees?

Ek vertrou dat hierdie boodskap betyds is dat jy daaroor sal kan nadink en

as dit nodig is, dalk ŉ paar aanpassings sal maak...

In die Ou Testament het die Here heelparty spesifieke godsdiens feesdae voorgeskryf

maar almal daarvan, selfs die Sabbat, is in Christus vervul,

soos Paulus in Kol. 2:17 skryf, *“17Dit is alles maar net die skaduwee wat sou kom; die werklikheid is Christus.”*

In Christus is elke dag nou ŉ opgewonde feesdag omdat ons God se kinders is.

Die hoogtepunt van ons “fees-lewe” is wanneer ons elke Sondag bymekaar kom om Hom saam te aanbid, te verheerlik en saam leer en te besin oor wat Hy vir ons in sy Woord, die Bybel openbaar.

Elke Sondag vier ons die verlossing wat God bewerk het deur Jesus Christus se geboorte, en sy heilige lewe, sy kruisoffer, sy opstanding uit die dood en sy hemelvaart, en ons verlang daarna dat Hy weer sal kom.

Omdat alles hiervan deel is in elke erediens is spesiale feesdae nie meer nodig nie.

Maar daar is natuurlik niks fout om saam Sondae ook ander feesdae te hê nie.

Die belangrikste Christelike feesdae wat ons vier is ...

elke Sondag se erediens wat ons alles vier,

Goeie Vrydag, Opstanding Sondag, Hemelvaart, Pinkster Sondag,

en Kersfees - waarop ons vanoggend fokus...

Behalwe Sondae se erediens, is nie een van hierdie feesdae noodsaaklik nie, maar wanneer jy dit wél vier, dan is die belangrik hóe jy dit ver, want dit is ŉ uitbeelding van wat ons glo.

Daarom dat ek vra, “Hoe vier jy Kersfees?”

Daar is Kersfees gebruike wat baie mense, veral opregte gelowiges, erg ongemaklik maak. Maar nie almal is regtig belangrik nie.

Vat nou maar die datum...

Daar is geen historiese bevestiging van watter datum Jesus gebore is nie, maar dit kon nie in Desember gewees het nie.

Dan is dit winter in die noordelike halfrond en die skaapwagters sou nie in die veld oornag het nie en die stalle sou oorvol diere gewees het.

Met die skape in die veld en die stalle leeg moes Jesus se geboorte in die lente of die somer gewees het. Dit is natuurlik nie nuwe moderne insig nie.

Die vroeë kerkvaders het dit goed besef – Clement van Alexandrië het aan die einde van die tweede eeu reeds gereken dat Jesus waarskynlik op 20 Mei gebore is en Augustinus het gedink dit was waarskynlik 25 Maart.

Waarom vier ons Kersfees dan op 25 Desember?

Daar was destyds in die Romeinse Ryk reeds ŉ fees op daardie dat om die draai van die son na die koue winter te voer met die “Fees van die Onoorwinlike Son”.

Christene het ŉ nuwe betekenis gegee aan hulle viering op daardie dag.

Vir hulle (en ons) is Jesus Christus “Lig vir die wêreld” soos wat Hy self gesê het in Joh. 8:12, Hy is die môreson soos ons vroeër uit Lukas 1 verklaar het.

Maak dit Kersfees op 25 Desember dan ŉ heidense fees. Sekerlik nie!

Ons is tog nie so bygelowig dat daar iets van daardie heidense fees aan die dag en datum bly vashaak het nie?

(Ek wonder nogal of jy een dag in die jaar sal vind wat nie êrens in die geskiedenis deur die mense met sonde besmet is nie.)

As jy Kersfees wil vier maak dit nie regtig ŉ duit saak op watter dag jy dit sou wou vier nie.

Wat wel belangrik is, is wát jy vier, en hóe jy dit vier.

Wat vier ons op Kersdag? **<<Lees 1 Joh. 1:1-4>>**

Met Kersfees dink ons in vreugde en blydskap terug aan die dag wat Jesus Christus, ons Here, as mens gebore is.

Dit is soos met ŉ verjaarsdag. Waaraan dink mens met ŉ verjaarsdag?

Waaraan dink jy byvoorbeeld as jy oor die radio hoor dat “vandag was die geboortedag van Isaac Newton was, of van Da Vinci of Michelangelo”?

Dink jy aan die pragtige ou baba seuntjies? Natuurlik nie – jy dink aan wie hulle was en wat hulle gedoen het, en wat dit beteken het.

Wanneer iemand se Kersfees viering nie verder gaan as die pragtige ou seuntjie wat in ŉ stal gebore is en daar deur engele en herders vereer is nie, (en daar is sulke mense) dan mis jy die regte betekenis heeltemal.

Wat vier ons dan op Kersdag?

Ons fokus spesifiek op sy menswording maar

ons vier die hele impak of al die gevolge daarvan...

Dit is wat Johannes opgesom het met die inspirasie van die Heilige Gees.

As hy skryf van die “Woord”(v.1) en van die “Lewe” (v2) dan bedoel hy natuurlik Jesus Christus.

Wat sê Johannes van Jesus, die Woord, die Lewe?

1. **Jesus Christus, die Woord, die Lewe was vir ewig al daar**

*1Van die begin af was Hy daar.*

Van die begin af, van voor die Skepping af, nog voor God se beloftes oor die Messias, lank voor Jesus se bediening as mens – van die begin af was Hy daar, is Hy daar, sal Hy daar wees.

Soos Paulus in Kolossense 1:16-17 sing*, “16 ... Alles is deur Hom en vir Hom geskep. 17Voor alles was Hy al daar, en deur Hom bly alles in stand.”*

Hy is en was en bly die Seun van God, Hy is een in wese met die Vader, Hy is God.

Van die begin af...

1. **Dit is ŉ historiese feit dat die Seun van God mens geword het in Jesus Christus**

*1bOns het Hom self gehoor, ons het Hom met ons eie oë gesien; ja, ons het Hom gesien en met ons hande aan Hom geraak. Hy is die Woord, die Lewe.* ***2****Die Lewe het gekom; ons het Hom gesien en is getuie daarvan,*

Daar is geen twyfel nie, Jesus Christus, wat ewig onveranderlik God is het gekom as ŉ fisiese mens.

Hoeveel ooggetuies is nodig in ŉ hofsaak – een, twee, tien? Saam met die apostels is daar honderde getuies dat Jesus geleef het, dat Hy gesterf het en weer opgestaan het as Lewende (1 Kor. 15:5-6).

Johannes en Jesus se ander dissipels het Hom met hulle eie fisiese oë gesien en bekyk; met hulle eie ore het hulle Hom gehoor en met hulle hande het hulle aan Hom gevat. Hulle het hom met die hande getas soos ŉ blinde sal voel hoe iemand se gesig “lyk.”

Hulle het die lewe, die ewige lewe gesien en gehoor en gevoel. Voor sy kruisiging en dood, én netso nadat Hy as die Lewende uit die dood opgewek is.

Daar moet by ons nie die geringste twyfel wees hieroor nie. Dit is historiese feite!

Dit is ŉ probleem vir baie mense om dit te aanvaar.

Want as dit so was, as daardie Joodse Rabbi, Jesus Christus, terselfdertyd ewige God was en is, dan het Hy absolute gesag en moet ons álles wat Hy geleer en beveel het aanvaar en gehoorsaam.

Dan is daar geen wegkom kans vir ongeloof en ongehoorsaamheid en geen truuks om dit slim en geleerd weg te redeneer nie.

Die historiese, fisiese menswording van God in Jesus Christus is só belangrik dat dit ŉ sleutelkenmerk of ŉ waarmerk is van die waarheid en die egtheid van iemand se geloof:

1 Joh. 4:2-3, *2Hiéraan ken julle die Gees van God: elkeen wat bely dat Jesus werklik die Christus is wat mens geword het, het die Gees wat van God afkomstig is.*

*3En elkeen wat dit nie van Jesus bely nie, het nie die Gees wat van God afkomstig is nie. Hy het die gees van die antichris...*

Jesus Christus is die Ewige Lewe wat nog altyd by die Vader was, maar wat mens geword het sodat ons Hom kan ken en deur geloof in Hom die Ewige Lewe te ontvang.

Dit is waaroor Kersfees gaan – God het mens geword!

Dit is waarvan Johannes getuig, dit is wat hy verkondig sodat elkeen wat dit aanvaar in geloof

1. **in Christus deel sal kry aan die gemeenskap met mekaar en met God self**

*3csodat julle aan ons gemeenskap deel kan hê. En die gemeenskap waaraan ons deel het, is dié met die Vader en met sy Seun, Jesus Christus.*

Dis is baie opvallend dat Johannes nie sê dat hy Jesus verkondig sodat mense gered kan word nie, of sodat mense die ewige lewe kan ontvang nie.

Dit is natuurlik ingesluit maar om gemeenskap met God te hê is soveel meer.

Wat is dit om met God gemeenskap te hê?

Gemeenskap is ŉ baie sterk persoonlike verhouding, soos ŉ liefdevolle ma en haar baba. Dit is soos die beste verhouding wat ouers en kinders in ŉ gesin kan hê. Om saam bly te wees oor dieselfde dinge en saam hartseer oor ander, dit is om dieselfde kultuur te hê.

Gemeenskap met God beteken dat gelowiges al meer die karakter van God sal kry soos Petrus skryf in 1 Petrus 1:3,

of dat ons al meer die beeld van Jesus sal uitstraal soos Paulus skryf in 2 Korintiërs 3:18.

Dit is deur gemeenskap met God wat niks ons van die liefde van Christus kan skei soos ons in Romeine 8:38-39 lees.

Dit is in gemeenskap met Christus wat ons ou sondige mense saam met Christus gekruisig en is die nie meer ons self wat lewe nie maar Christus wat in ons lewe soos ons lees in Galasiërs 2:19.

Gemeenskap met God is om saam bly te wees oor dinge wat Hom bly maak en wat Hom verheerlik en saam hartseer te wees oor alles wat sy eer aantas – ook die sonde waarmee ons nog nie afgereken het nie.

Gemeenskap met God is om altyd daarvan bewus te wees dat ons in sy teenwoordigheid lewe, dat Hy persoonlik by ons is wanneer ons bly en opgewonde is maak ook wanneer ons swaarkry, en siek of benoud is.

Gemeenskap met God is om self met Hom, die Ewige Almagtige te kan praat in gebed...

In Christus wat mens geword het vir gelowiges gemeenskap met God bewerk want ons is weer in God se gesin, die ewige Seun van God is ons Broer en God self is ons Vader.

Ons lees in Johannes 1:12 dat, *“12 ... aan almal wat Hom aangeneem het, dié wat glo, het Hy (Christus) die reg gegee om kinders van God te word.”*

En in Galasiërs 4:4-6 lees ons dat, *“4 ... toe die tyd wat God daarvoor bepaal het, aangebreek het, het Hy sy Seun gestuur. Hy is uit 'n vrou gebore ... 5om ons ... los te koop sodat ons as kinders van God aangeneem kon word. 6En omdat ons sy kinders is, het God die Gees van sy Seun in ons harte gestuur, en in ons roep Hy uit: “Abba!” Dit beteken: Vader!”*

Gemeenskap met God is om soos ŉ klein kindjie vir die Heilige Onaantasbare Almagtige God te mag aanspreek as ons “Pappie”, dit is wat Abba beteken...

Maar as ons met God gemeenskap het dan het ons dit ook met al sy ander kinders, met almal wat glo. Ander saam in die gemeente maar ook in ander gemeentes en ander kerke. Dit kan tog nie anders nie...

Die groter prentjie van Jesus se verlossing is dat Hy ons verhouding met God herstel.

Natuurlik is die vergifnis van ons sonde ŉ belangrike deel daarvan, maar dit is nie al nie.

Dit gaan nie net oor sondeskuld en vergifnis nie, daar is meer.

As jy in Christus glo, as Hy regtig jou Verlosser en Koning is, dan gaan dit verder

na ŉ persoonlike verhouding met God en met God se ander kinders.

Dit is om ons lewens met Hom en met mekaar te deel...

Om met God gemeenskap te hê bring

1. **Volkome blydskap**

***4****En ons skrywe hierdie dinge aan julle, sodat julle blydskap volkome kan wees.*

Dit is die gevolge van persoonlike gemeenskap met God waaraan ons kry deur geloof in Christus, die Seun van God wat mens geword het.

Blydskap ... uit jou vel uit, huppelende, bokspringende, volkome blydskap.

Dit is meer as om sommer net maar bly te wees.

Iemand (Lloyd-Jones) beskryf dit as ŉ diepgaande vreugde wat jou hele wese en jou hele persoonlikheid aanraak.

Dit is nie oppervlakkig sodat die swaarkry van hierdie lewe dit kan wegspoel of wegwaai nie.

Dit is diep in jou siel geanker soos die wortels van ŉ boom wat staande kan bly in ŉ orkaan.

Dit is ŉ blydskap wat jou gedagtes bevredig en jou emosies, ŉ blydskap wat aan al jou begeertes voldoen.

Dit is ŉ diepe sielsblydskap wat groei uit die kennis van Jesus Christus en nabye verhouding met Hom as jou Here.

En daaroor kan ons tog nie stilbly nie, soos Johannes moet gelowiges getuig van Jesus Christus en die gemeenskap wat ons met Hom het.

Ons Hom as die Ewige Lewe verkondig.

Die wêreld moet weet dat die ewige Seun van God werklik mens geword het sodat enigeen deur geloof in Hom die blye en ewige gemeenskap met God kan ontvang.

Vier jy Kersfees op so ŉ manier dat ander kan agterkom dat dít eintlik is waaroor dit gaan?

Is jou Kersfees gewoontes en feesvierings gefokus op die Seun van God wat mens geword het en daardeur uit genade verlossing kom bewerk het vir elkeen wat glo?

Of is daar soveel ander dinge en goeters tussen in dat jou getuienis en jou verkondiging wegraak daar agter?

Gaan jou Kersfees oor jouself of gaan is dit ŉ blye, vrolike, vreugdefees wat God verheerlik vir sy genade. Gaan Kersfees oor jou of oor God.

Moenie verwag dat dit vir die wêreld oor God sal gaan nie, maar vir God se kinders kan dit tog nie anders nie...

Dink bietjie na oor jou gebruike sonder om op ŉ heksejag te gaan daaroor –

bome met liggies, kouse met lekkergoed, geskenke en dit wat daarmee gepaard gaan, dalk oordadige etes en te veel drank?

Lyk jou Kersfees anders as mense wat net op die lewe duskant die graf fokus?

Kersfees is ŉ feesviering van baie meer as Jesus se geboorte in Bethlehem,

dit is ŉ dankbare vreugdefees oor die verlossing wat gekom het deur sy menswees en sy lewe, sy offerdood, sy opstanding.

In blydskap vier ons die gemeenskap met God wat Hy uit genade bewerk het deur sy Seun te stuur om regtig mens van vlees en bloed te word.

Moenie hierdie Kersfees bloot doen waaraan jy vir jare al gewoond is nie.

Dink ŉ bietjie oor watter boodskap jou gebruike en optrede verkondig.

Is daar dalk iets wat julle doen wat die waarheid in gevaar stel? Stop dit dan.

Is daar ander maniere van feesvier sodat dit wat julle doen juis die waarheid beter en duideliker kan uitbeeld? Begin dan daarmee of daarmee aan...

Jesus Christus is van die begin af al onveranderlik God,

wat in Bethlehem fisies mens geword het (dit is ŉ historiese feit),

om elkeen wat glo se verhouding met God te herstel sodat ons volle gemeenskap met Hom kan hê en met ander gelowiges 6e

sodat ons blydskap volkome sal wees...

Nou – en veral wanneer Hy weer kom!

Dit is waaroor Kersfees gaan, vier dit op so ŉ manier dat alles wat julle doen hierdie waarheid sal verkondig.

Amen